text: Hvalen forlader Vejle i dag
  06 juni 2011 kl. 08.32
  Hvalen forlader i dag Vejle efter fem måneder som trækplaster i byens kunstmuseum.
  Finhvalen, som sidste år strandede og døde i Vejle Fjord, har givet kunstmuseet et boost i besøgstallet. 
  - Vi har haft dobbelt så mange gæster som på et godt år - og det på kun fem måneder, siger museumsinspektør Nina Damsgaard, Vejle Kunstmuseum.
  
  I kø
  Specielt de første weekender stod folk i kø for at følge hvalen, som valgte at dø i Vejle.
  Hvalen viste sig i øvrigt at være en biologisk sensation. Tidligere mente forskerne, at finhvaler kun levede ca. 50 år. Men undersøgelser af den døde hval fra Vejle viste, at den var over 130 år.
  
  Ender i kælderen?
  Hvalen pilles ned mandag og vender tilbage til hovedstaden, hvor den skal udstilles i det næste halve år. Hvad der skal ske med skelettet derefter er ikke afgjort endnu. Vejle Kommune har tilbudt at blive hjemsted, men ønsker ikke at bruge kommunale kroner på et hval-museum. 
  Dermed er der udsigt til at skelettet ender i kælderen under zoologisk museum  sammen med de talrige andre hval-skeletter, som Naturhistorisk Museum ejer.
  